Document ID: /roh_data/filtered/Bilingualer_Corpus4.jsonl.gz/936

Fond cultural Elitte von Karajan 2004 - In premi principal, tschintg premis da promoziun, in premi spezial

Clau Scherer sa numna il purtader da quest onn dal premi principal dal fond cultural Eliette von Karajan. Ultra da quai vegnan surdads tschintg premis da promoziun. Per la promoziun da giuvenils survegn la filarmonia da chombra dal Grischun in premi spezial.

Las purtadras ed ils purtaders dals premis èn tuts giuvnas dirigentas e giuvens dirigents. Il tema ch'è vegnì dà quest onn per il premi dal fond Eliette von Karajan stat perquai fitg datiers a la fundatura. Tuttina vegn la distribuziun dals premis 2004 probablamain ad esser l'ultima. L'avegnir dal fond cultural Eliette von Karajan è dal tuttafatg indecis.

Ultra dal premi principal a Clau Scherrer survegnan tschintg ulteriuras artistas ed artists in premi da promoziun: Corina Barandun, Manuela Bühler, Ruth Michael, Alexandra Peterelli e Ruth Soland. Per la promoziun da la generaziun giuvna survegn la filarmonia da chombra dal Grischun in premi spezial. Il premi principal è dotà cun 50'000 francs, ils premis da promoziun èn dotads cun mintgmai 15'000 francs, ed il premi spezial è dotà cun 20'000 francs.

Il premi principal

Clau Scherrer

è naschì l'onn 1976 a Trun. Cun 6 onns survegn el sia emprima instrucziun da clavazin tar Armin Caduff a la scola da musica Surselva. Gia cun 12 onns surpiglia el la plazza d'organist a Schlans.

1992-1997 frequenta el il gimnasi da musica Feldkirch/Vorarlberg e studegia clavazin tar prof. Ferenc Bognar al conservatori statal da Vorarlberg. I suondan differents premis e differentas distincziuns, tranter auter survegn el il premi da cultura dal chantun Grischun (1989/Fargliuns Scherrer), il premi lions per giuvens musicists a la scola da musica Surselva (1990), il premi CRR (1992), diversas distincziuns sco partenari al clavazin tar la concurrenza federala austriaca "Prima la Musica" en la valitaziun da solistas e solists (1996) ed il premi da cultura da la vischnanca da Trun (2002).

Dapi l'onn 1998 correpetescha el regularmain al teater dal stadi da Vorarlberg a Bregenz. Cun distincziun terminescha el l'onn 1999 il diplom da concert sco er l'onn 2002 il diplom d'instrucziun e da concert. Medemamain cun distincziun terminescha el ses studi da dirigent da chor a l'academia da musica a Basilea.

Il giuven musicist po preschentar ina viva activitad da concerts e da musica da chombra e diversas registraziuns da radio e da DC, p.ex. cun l'Ensemble Plus a Bregenz. Sco dirigent e pianist lavura el tranter auter cun ils suandants orchesters: la filarmonia da la Germania dal sidvest a Constanza, l'orchester da sinfonia statal a Bregenz, l'orchester baroc Capriccio a Basilea, la filarmonia da chombra dal Grischun, il Collegium Musicum a Son Gagl, la filarmonia statala Oradea (Rumenia).

Clau Scherrer fundescha l'onn 1999 il chor Cantus Firmus Surselva e davent dal november 2004 surpiglia el l'enconuschent chor viril Lumnezia. Il schaner 2005 vegn el probablamain ad avair la funcziun d'assistent tar las producziuns d'opera en il teater statal a Bregenz. Daspera instruescha el a la scola da musica da Domat ed a la scola da musica Surselva.

Tschintg premis da promoziun

Corina Barandun

è naschida l'onn 1968 a Filisur. Sper la scola secundara cumenza ella sia instrucziun da clavazin. Durant il studi al seminari da magisters ha ella la pussaivladad da cooperar al chor facultativ ed al tschertgel da chant dal Grischun. Sper l'instrucziun da clavazin frequenta ella ina instrucziun d'orgla e da musica ed è commembra da l'ensembel vocal da la scola da musica HDH, sut la direcziun da Luzius Hassler. Suenter studegia ella a l'academia per musica da baselgia e musica da scola a Lucerna, nua ch'ella terminescha en il rom principal chant e direcziun da chor.

Il cumenzament da l'onn 1990 cumenza ella sias emprimas direcziuns musicalas tar differents chors, tranter auter tar il "Postmännerchor" da Lucerna, tar il chor viril d'Egolzwil e tar il chor da baselgia da Tusaun. Ella è la fundatura e dirigenta dal chor d'uffants da la scola da musica Viamala. Sco commembra è ella activa en l'ensembel vocal Cantaurora ed en la cumissiun da musica da la federaziun chantunala da chant.

Manuela Bühler

è naschida l'onn 1975 a Samedan. Durant tut il temp da scola frequenta ella l'instrucziun d'accordeon e da ghitara a la scola da musica Morell a San Murezzan. Il seminari da magisters a Cuira terminesche ella cun ina scolaziun da clavazin e d'orgla da baselgia e durant ils onns 1995-1997 frequenta ella ils curs da dirigent I e II tar la federaziun chantunala da chant. Manuela Bühler profundescha ses studi da musica al conservatori a Turitg. Ella terminescha cun la scolaziun da dirigenta cun il diplom da dirigenta dal chor.

Durant ses temp da scola sa participescha ella a differentas concurrenzas da musica Coupe Suisse de l'Accordeon. Sia emprima activitad sco dirigenta cumenza ella tar il chor rumantsch dal seminari e tar il quartet dubel. Sco magistra d'accordeon è ella engaschada en pensum parzial durant 2 onns tar la scola da musica dal Grischun central a Savognin e pli tard sco magistra da musica a la scola secundara da Bischofszell. Daspera è ella dirigenta dal chor da dunnas da Pfungen sper Winterthur.

Ultra da sia occupaziun sco manadra da la filiala da la fatschenta da musica "Noten-Punkt" a Winterthur dirigia Manuela Bühler oz il chor maschadà da Donat en Val Schons ed il chor maschadà da l'uniun grischuna a Son Gagl. Daspera è ella presidenta dal chor Cantaurora da Cuira che vegn dirigì da Peter Appenzeller.

Ruth Michael

è naschida l'onn 1966 a Cuira. Ses studi da musica cumenza ella cun ina instrucziun da violina a la scola da musica da Cuira e cuntinuescha quel lura a Schaffusa ed a Turitg, nu ch'ella cuntanscha il diplom d'instrucziun.

Oz instruescha ella violina a la scola da musica da Cuira e da Landquart. Daspera s'occupa ella da la terapia da musica per uffants fitg impedids en la chasa d'uffants "Therapeion" a Zizers sco er en il " Schulheim Chur" e dat mintg'onn concerts ensemen cun persunas impedidas. Ultra da quai è ella emprima violinista tar la "Orchestrina" a Cuira che vegn dirigida da Heinz Girschweiler ed è dirigenta dal chor da baselgia refurmà da Domat. Ruth Michael è activa en differentas furmaziuns da musica da chombra, spezialmain dapi ca. 3 onns en il "Ensemble 2".

Alexandra Peterelli

è naschida l'onn 1973 a Cuira. Suenter in onn studi da la scienza da musica a l'universitad da Turitg cumenza ella l'onn 1994 cun in studi da musica da 5 onns a l'acadiemia da musica da Lucerna. Quel terminescha ella cun il diplom da musica da scola I ( rom principal chant e direcziun da chor) e cun il diplom d'instrucziun per chant da solistas e da solists.

Sia activitad sco dirigenta dal chor cumenza ella l'onn 1995 tar differents chors p.ex. tar il chor maschadà da Masans, tar il chor maschadà da Razén e tar il chor maschadà "Las Vouschs dalla Gelgia", nua ch'ella è vicedirigenta. Ensemen cun ses bab fundescha ella il chor d'uffants e giuvenils "Ridens" e surpiglia pli tard la direcziun da quel. L'onn 1996 cumenza ella ad instruir en differentas scolas da musica (Panaduz, Viamala e Grischun central) ed a la scola chantunala grischuna, a la scol'auta professiunala da pedagogia e - sin basa privata - chant per solistas e solists.

Dapi l'onn 2001 sa deditgescha Alexandra Peterelli a la furmaziun e direcziun dal chor d'uffants e da giuvenils Surmeir. Daspera ha ella fundà in ensembel, cun il qual ella ha tranter auter inscenà e dirigì la part dal chant tar il teater da musica "Farm der Tiere" ch'è vegnì preschentà la stad 2004 sco atgna producziun en il rom dal program da giubileum "5 onns emnas da cultura en il chastè da Riom".

Ruth Soland

è naschida l'onn 1966 en Engiadina. Gia sco uffant e sco matta giuvna ha l'enorm progress en l'instrucziun da violina, clavazin e chant demussà ses talent musical. Suenter ha ella fatg il studi da musica (chant da solista, diriger e musica da scola II) a Winterthur ed a Basel.

Ruth Soland è solista da chant, dirigenta, dirigenta dal chor e magistra da gimnasi. Sco dirigenta dal chor lavur ella cun l'ensembel da renum internaziunal Camerata da Berna, cun l'orchester da chambra La Passione da Basilea, cun l'orchester da sinfonia da Turitg e cun il quartet Amar. En la stagiun 2002/03 dirigia ella la gronda messa da Mozart en C moll a Turitg, Baden ed a Bienna sco er il requiem da Gounod a Baden.

L'onn 2004 sa preschenta ella a las emnas da festa da musica da Baden, al festival Kultour ed a la Petite Messe Solenne da Rossini a Baden. Ultra d'instruir musica a la scola chantunala da Zofingen è ella gia dapi 7 onns manadra artisitica da l'orchester da chombra da Baden.

Gremi: departament d'educaziun, cultura e protecziun da l'ambient

Funtauna: rg departament d'educaziun, cultura e protecziun da l'ambient

Data: 08.12.2004